הווארד קאנון

הווארד וולטר קאנון (באנגלית: Howard Walter Cannon; 26 בינואר 1912 – 5 במרץ 2002) היה פוליטיקאי אמריקאי, חבר המפלגה הדמוקרטית, אשר כיהן ארבע קדנציות בסנאט של ארצות הברית כנציג מדינת נבדה בשנים 1959–1983.

 ביוגרפיה 
 ראשית חייו והשכלה 
קאנון נולד ב-26 בינואר 1912 בסנט ג'ורג' שביוטה. סבו, דייוויד קאנון, היה אחיו הצעיר של ג'ורג' ק. קאנון ודמות מרכזית בבניית מקדש סנט ג'ורג', ואף כיהן כנשיא השלישי שלו. אביו, וולטר קאנון, היה אחד מ־31 ילדיו של דייוויד קאנון. הוריו, וולטר קאנון ולאה סאליבן, נישאו ב־1909. כאשר היה בן שנתיים, יצא אביו לאנגליה לשתי שנות שליחות מטעם כנסיית ישוע המשיח של קדושי אחרית הימים.

קאנון למד בבית הספר וודוורד שבסנט ג'ורג', סמוך לביתו, ומשם המשיך לתיכון "דיקסי". בקיץ עבד עעוזר תאורן בלודג' שבצפון שפת הגרנד קניון. בערבים הקים להקה קטנה שבה השתמש בכישורי הסקסופון שלו כדי לבדר את האורחים. בנוסף, חילק עותקים של עיתון Deseret News ברחבי סנט ג'ורג' כשהוא רוכב על סוס.

הוא סיים את לימודיו בקולג' ג'וניור דיקסי (כיום אוניברסיטת טכנולוגיה של יוטה) ולאחר מכן קיבל תואר ראשון בחינוך מוזיקלי מקולג' המורים של אריזונה (כיום אוניברסיטת צפון אריזונה) בשנת 1933. בהמשך סיים תואר במשפטים מאוניברסיטת אריזונה ב־1937. בתקופת לימודיו שימש כמנצח התזמורת המעודדת של האוניברסיטה, ואף ניהל הופעות בקיץ 1936 בסיאטל ובשיט ימי בין סיאטל ליפן. בתקופה זו למד גם לטוס ואף השתתף ברודיאו.

בקיץ 1936 החל לצאת עם דורותי פייס מאלמו שבנבדה, וב־21 בדצמבר 1945 נישאו. לאחר שסיים את לימודי המשפטים חזר לסנט ג'ורג', ובין השאר רכש בית סמוך לקולג' דיקסי כהשקעה.

 קריירה משפטית 
קאנון הוסמך לעורך דין לאחר שעבר את מבחני הלשכה באריזונה (1937), ביוטה (1938) ובנבדה (1946). בשנת 1939 שירת כעוזר משפטי בסנאט של יוטה, וב־1940 נבחר כתובע מחוזי של מחוז וושינגטון ביוטה. ב־1946 פתח משרד עורכי דין בלאס וגאס, וב־1949 נבחר ליועץ המשפטי של העיר לאס וגאס, תפקיד שבו כיהן ארבע כהונות רצופות.

 שירות צבאי 
במהלך מלחמת העולם השנייה שירת כטייס תובלה בחיל האוויר של הצבא. הוא השתתף בהטלת צנחנים בנורמנדי ביוני 1944, ובספטמבר אותה שנה הופל מטוסו בהולנד. הוא בילה 42 ימים בניסיון לחזור לקווי בעלות הברית בסיוע מחתרת הולנדית. לאחר שחרורו ב־1946 הצטרף למילואים של חיל האוויר, והגיע לדרגת מייג'ור גנרל. בין העיטורים שקיבל כוכב הכסף, לגיון ההצטיינות, צלב התעופה המצוינת, לב הארגמן ושלוש פעמים מדליית האוויר.

 הסנאט של ארצות הברית 
ב־1956 התמודד על מקום בבית הנבחרים אך הפסיד בפריימריז הדמוקרטיים. ב־1958 נבחר לסנאט לאחר שניצח את הסנאטור הרפובליקני ג'ורג' מלון עם 58% מהקולות. ב־1964 כמעט הפסיד לסגן המושל הרפובליקני פול לקסאלט וניצח בהפרש של 48 קולות בלבד. ב־1970 נבחר מחדש בקלות מול ויליאם רג'יו, וב־1976 שוב נבחר מחדש מול חבר הקונגרס לשעבר דייוויד טואל.

כסנאטור, עמד קאנון בראש ועדות רבות, בהן ועדת המסחר, המדע והתחבורה, וכן ועדת הכללים והמנהל. קאנון הצביע בעד חוק זכויות האזרח ב־1964, סייע להרחיב את תקציב בסיס חיל האוויר נליס והפך אותו לאחד המרכזים הצבאיים החשובים בעולם. הוא יזם את חוק ביטול הפיקוח על חברות התעופה (1978) שחתם עליו הנשיא קרטר, מה שהוביל להורדת מחירים ולצמיחת לאס וגאס כיעד תיירות מרכזי, באמצעות הסרת הרגולציה הפדרלית על ענף התעופה. הוא נחשב מתון על פי ניתוחי הצבעות שונים, ודורג לעיתים כליברלי ולעיתים קרוב יותר לעמדות שמרניות, תלוי בשנה ובנושא.

תקופת הסנאט האחרונה שלו התלכלכה בשערורייה, לאחר שנחשף כי בפגישה בשנת 1979 עם נשיא איגוד הנהגים (Teamsters) רוי לי ויליאמס הוצע לו שוחד כדי לחסום את "חוק המובילים המוטוריים" של 1980. פרשה זו תרמה להפסדו בבחירות 1982 למועמד הרפובליקני שיק הכט.

בשנת 1981 זכה בפרס טוני יאנוס על תרומתו הבולטת לתעופה האזרחית.

 בערוב ימיו 
לאחר שעזב את הסנאט ב־1983, נשאר בוושינגטון במשך 11 שנים כיועץ בתחומי תעופה וביטחון, עד שחזר ללאס וגאס באמצע שנות ה־90. ב־1988 מונה על ידי הנשיא רונלד רייגן לחבר בוועד המייסדים של תוכנית המלגות על שם גולדווטר.

קאנון נפטר ב־5 במרץ 2002, בגיל 90, בבית הוספיס בלאס וגאס, כתוצאה מאי-ספיקת לב, לאחר שאובחן קודם לכן במחלת אלצהיימר.

 קישורים חיצוניים 




קטגוריה:אמריקאים ילידי יוטה
קטגוריה:בוגרי אוניברסיטת צפון אריזונה
קטגוריה:בוגרי אוניברסיטת אריזונה
קטגוריה:מעוטרי מדליית האוויר
קטגוריה:מעוטרי כוכב הכסף
קטגוריה:מעוטרי אות לגיון ההצטיינות
קטגוריה:טייסי חילות האוויר של צבא ארצות הברית במלחמת העולם השנייה
קטגוריה:גנרלים בחיל האוויר של ארצות הברית
קטגוריה:חברי הסנאט של ארצות הברית מנבדה
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1912
קטגוריה:אמריקאים שנפטרו ב-2002